สลากฯเตือน ข่าวไลน์มั่ว รางวัลหลุด
สำนักงานสลากฯ เตือนประชาชนอย่าหลงเชื่อว่ามีไลน์หลุด รู้ตัวเลขล่วงหน้า ยืนยันการออกรางวัลทุกขั้นตอนโปร่งใสได้มาตรฐานสากล
19 พ.ย. 2559

สำนักงานสลากฯ เตือนประชาชนอย่าหลงเชื่อว่ามีไลน์หลุด รู้ตัวเลขล่วงหน้า ยืนยันการออกรางวัลทุกขั้นตอนโปร่งใสได้มาตรฐานสากล
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวถึงกรณีที่มีข่าวในสื่อออนไลน์ว่า มีไลน์หลุดจากสำนักงานสลากฯ สามารถทราบผลการออกรางวัลก่อนเข้าสู่กระบวนการออกรางวัล ซึ่งการเผยแพร่ดังกล่าว สร้างความเข้าใจผิดและส่งผลเสียหายต่อภาพลักษณ์ของสำนักงานสลากฯ และขอให้ประชาชนอย่าหลงเชื่อการเผยแพร่ดังกล่าว เนื่องจากเป็นการหลอกลวง
ทั้งนี้ ยืนยันว่าการออกรางวัลสลากกินแบ่งรัฐบาล เป็นไปด้วยความโปร่งใส ตามมาตรฐานสากล ISO9001:2008 ซึ่งการออกรางวัลของสำนักงานสลากฯ ไม่มีใครสามารถทราบตัวเลขรางวัลล่วงหน้าได้ โดยสามารถเข้าชมการออกรางวัลได้ ณ อาคารออกรางวัล สำนักงานสลากฯ จ.นนทบุรี 
พล.ต.ฉลองรัฐ กล่าวว่า จะเรียกผู้ค้าสลากกินแบ่งรัฐบาลรายย่อยกว่า 7 หมื่นราย หรือคิดเป็น 85% ของจำนวนสลากที่จำหน่ายอยู่งวดละ 60 ล้านฉบับคู่ มาทำสัญญาใหม่ ในวันที่ 19-25 พ.ย.นี้ สัญญามีระยะเวลา 6 เดือน ตั้งแต่วันที่ 16 ธ.ค. 2559-1 มิ.ย. 2560 นี้ พร้อมปรับเงื่อนไขการทำสัญญาใหม่ กำหนดให้ผู้จำหน่ายสลากเกินราคา หรือไปขายรวมชุด หรือไม่ได้จำหน่ายสลากเอง จะถูกยกเลิกสัญญารับสลากไปจำหน่ายทันที ตั้งเป้าหมายเรียกคืนสลากจากผู้ค้าที่ทำผิดสัญญา 1 หมื่นราย หรือคิดเป็นสลาก 5 ล้านฉบับคู่ จากปัจจุบันมีสลากอยู่ในระบบ 60 ล้านฉบับคู่ แบ่งเป็นมูลนิธิ องค์กร สมาคมคนพิการที่มีอยู่ 900 องค์กร คิดเป็น 15.67% ส่วนรายย่อย 7 หมื่นราย คิดเป็น 85%